
Libát és/vagy pénztárcát tömjünk?

Mind a honi, mind a nemzetközi piac bebizonyította, hogy világpiaci első (hízott libamáj) és második (hízott máj) helyünk ellenére a hízott libamájnak egyre több korlátja van, ugyanúgy az előállítás, mint az értékesítés területén. A hazai hízott libamáj szakirodalom jobbára a termelésre, a biológiai vizsgálódásokra és a technológiai fejlesztésekre fókuszálnak, a libamáj jövőjéről maximum a gazdasági világválság kapcsán esik szó.
Kutatásom során választ keresek arra, hogyan, kinek, miért, milyen és mely csoportoknak okozott változást a Négy Mancs Alapítvány kampánya. Az ágazatban vizsgálódni kell a költségek, a jövedelem, a minőség, a foglalkoztatottak száma és az árbevétel szerint ugyanúgy, mint akárcsak az export mennyiségét vagy célterületeit néznénk.
A kutatásom során induktív ítéletalkotást alkalmazok, hiszen egy konkrét társadalmi jelenség megfigyelésére, kutatására vállalkozok. A libatömés, sőt már a tollfosztás etikai kérdése is felmerült, erősen vitatott, dolgozatom során állásfoglalás nélkül próbálom bemutatni a nem várt következményeket, egyfajta tükröt tartva mindhárom fél (alapítvány, vállalat, hatóság) elé.
Idiografikus modellt alkalmazok, az alapítvány tevékenysége által okozott vállalati kényszerlépések, piacszűkülés, forgalomcsökkenés és más okozatait vizsgálom. Vizsgálódásom során három kutatási célra fókuszáltam:
1. Valós környezeti konfliktus vagy álcivil lejáratás áll a Négy Mancs Alapítvány kampánya mögött?
2. Milyen irányú és mekkora nagyságú gazdasági hatásokat okozott az Alapítvány kampánya a szektornak?
3. Teljes és átfogó képet szerettem volna kapni a kampány előzményeiről, folyamatáról, kibontakozásáról és a napjainkig elhúzódó eseményekről.
A kutatásom során próbáltam valamennyi fél és érintett szemszögéből vizsgálódni, a kampány okát, hatásait minél jobban megérteni és felkutatni, az okozott károkra (vagy hasznokra?) fényt deríteni.
Az, hogy valós környezeti konfliktus vagy álcivil lejáratás áll a Négy Mancs Alapítvány kampánya hátterében, nem lehet egyértelműen eldönteni, hiszen már a kérdés is eléggé összetett. Gazdasági hatásként viszont tényként megállapítható: az ágazatnak mintegy öt-hét milliárd forintos kára keletkezett a kampány hatásaként. Nem mellesleg az ágazati megosztottságot, mint egyéb hatást is érdemes megemlíteni. A harmadik cél, a teljes, átfogó kép nyújtását pedig remélem, hogy az egész dolgozat szolgálja.



